Ο **Ουίλ Σκάρλετ** ή **Γουίλ Σκάρλετ** (αγγλ. *Will Scarlett*), γνωστός και με τα ονόματα *Scarlock, Scadlock, Scatheloke, Shacklock*, είναι γνωστό μέλος της ομάδας των Εύθυμων Αντρών του Ρομπέν των Δασών (*Robin Hood's Merry Men).*

Αναφέρεται ήδη από τις παλαιότερες μπαλάντες με αντικείμενο τον Ρομπέν των Δασών και τους συντρόφους του, μαζί με τον Μικρό Τζον (*Little John*) και τον Ματς τον Υιό του Μίλλερ (*Much the Miller's Son*). Η παρερμηνείες του παρωνυμίου του οδήγησαν πολλούς συγγραφείς στο να νομίζουν ότι είναι διαφορετικοί χαρακτήρες. Ο θεατρικός συγγραφέας της Ελισαβετιανής περιόδου, Άντονυ Μάντεϋ, έγραψε τον Σκάρλετ (*Scarlett)* και τον Σκάθλοκ (*Scathlocke)* ως ετεροθαλή αδέρφια, στο έργο του *Τhe Downfall of Robert, Earl of Huntington* (*Η πτώση του Ρόμπερτ, Κόμη του Χάντινγκτον*, 1601). O Χάουαρντ Πάυλ συμπεριέλαβε και τον Ουίλ Σκάθλοκ (*Will Scathelock*) και τον Ουίλ Σκάρλετ (*Will Scarlet*), στο έργο του *Merry Adventures of Robin Hood* (1883). Ο Ουίλ Στάτλυ (*Will Stutely*)*,* επίσης μπορεί να υπάρχει ως παρερμηνεία του ονόματός του.

Μπαλάντες
---------

Στις πρώτες μπαλάντες ο Ουίλ Σκάρλετ έχει μικρό ρόλο, όπως του σωματοφύλακα στο *Θάνατο του Ρομπέν των Δασών* (Νο 120, *Μπαλάντες του Τσάιλντ*). Στη μπαλάντα *Ο Ρομπέν των Δασών και οι Ξαναγεννημένοι* (Νο 128, ό.π.), ο Ουίλ Σκάρλετ είναι ένας καλοντυμένος νεαρός τοξότης ονόματι Γκάμγουελ που αποκαλύπτει στο Ρομπέν ότι σκότωσε τον επιστάτη του πατέρα του και το έσκασε από το σπίτι του, αναζητώντας το θείο του, δηλαδή τον ίδιο το Ρομπεν· τελικά, γίνεται μέλος της ομάδας των Εύθυμων Αντρών και ο Ρομπέν τον ονοματίζει "Σκάρλετ" (= βαθυκόκκινος). 

Συνήθως ο Ουίλ Σκάρλετ βοηθά τον Ρομπέν σε μάχες με αγνώστους, ενώ στη μπαλάντα *Ο Ρομπέν των Δασών και ο Κοντόχοντρος Καλόγερος* (*Robin Hood and the Curtal Friar*, Νο 123, ό.π.), είναι ο πρώτος που συναντά τον Αδελφό Τακ. Στη μπαλάντα Ο Ρομπέν των Δασών και ο Πρίγκηπας της Αραγωνίας (*Robin Hood and the Prince of Aragon*, Νο 129, ό.π.), ο Ουίλ Σκάρλετ, ο Ρομπέν και ο Μικρός Τζον σώζουν την πριγκίπισσα, την κόρη του βασιλιά, πολεμώντας τον Πρίγκηπα της Αραγωνίας και δύο γίγαντες, ενώ στο τέλος ο Ουίλ Σκάρλετ παντρεύεται την πριγκίπισσα.

Μεταγενέστερες εκδοχές
----------------------

Παρότι οι Εύθυμοι Άντρες παρουσιάζονται μεσήλικες, ο Ουίλ Σκάρλετ είναι πάντοτε νέος. Είναι οξύθυμος και αγαπά το κομψό ντύσιμο και συνήθως φορά κόκκινο μετάξι τιμώντας το όνομά του. Είναι ο καλύτερος ξιφομάχος της ομάδας, ενώ ο Ρομπέν είναι ο καλύτερος τοξότης και ο Μικρός Τζον ο καλύτερος ροπαλοφόρος. Σύμφωνα με την παράδοση, ο Ουίλ Σκάρλετ πέθανε μετά από μάχη και τάφηκε στην Εκκλησία της Αγίας Μαρίας του Εξαγνισμού στο Μπλίντγουορθ του Νόττιγχαμσιρ, στον περίβολο της οποίας υπάρχει μνημείο αφιερωμένο σε εκείνον.

Απεικόνισή του στη μικρή και μεγάλη οθόνη
-----------------------------------------

* Στην αμερικανική ταινία *Οι περιπέτειες του Ρομπέν των Δασών* (1938), ο Ουίλ Σκάρλετ (εδώ "Ουίλ ο'Γκάμγουελ") και ο Ρομπέν των Δασών είναι ήδη φίλοι. Τον χαρακτήρα υποδύθηκε ο Πάτρικ Νόουλς στο πλευρό του Έρρολ Φλυν.
* Στη βρετανική σειρά *Οι περιπέτειες του Ρομπέν των Δασών* (1950), τον Ουίλ Σκάρλετ υποδύθηκε ο Ρόναλντ Χάουαρντ και μετά ο Πωλ Έντινγκτον.
* Στην αμερικανική ταινία *Ρομπέν και Μάρια*ν (1976), ο Ουίλ Σκάρλετ (Ντένομ Έλλιοτ) είναι μεσήλικας και συναντά μετά από χρόνια τον δοξασμένο αλλά γερασμένο Ρομπέν (Σων Κόννερυ).
* Στη βρετανική σειρά *Ρομπέν του Σέργουντ* (1984-86), ο Ουίλ Σκάρλετ (Ρέυ Ουίνστοουν) ζητά εκδίκηση και ο εκρηκτικός χαρακτήρας του διαφέρει πολύ από του Ρομπέν (Μάικλ Πρέιντ).
* Στην αμερικανική ταινία *Ρομπέν των Δασών: Ο πρίγκιπας των κλεφτών* (1991), ο Ουίλ Σκάρλετ (Κρίστιαν Σλέητερ) είναι ο πανούργος ετεροθαλής αδελφός του Ρομπέν των Δασών (Κέβιν Κόστνερ), που αργότερα βρήκε εξιλέωση μέσα από τις ηρωικές του πράξεις.
* Στην αμερικανική παρωδία του μύθου *Ρομπέν των Δασών: Οι ήρωες με τα κολάν* (1993), ο Ουίλ Σκάρλετ (Μάθιου Πορρέττα) γίνεται μέλος της νεοσύστατης ομάδας των Εύθυμων Αντρών του Ρομπέν (Κάρυ Έλγουις), ενώ το όνομά του είναι *Ουίλ Σκάρλετ Ο΄Χάρα* και είναι από τη Τζόρτζια των ΗΠΑ (αναφορά στο *Όσα παίρνει ο άνεμος*).
* Στη βρετανική σειρά Ρομπέν των Δασών (2006-9), ο Ουίλ Σκάρλετ (Χάρρυ Λλόυντ) είναι νεαρός ξυλουργός που διασώζεται από το Ρομπέν (Τζόνας Άρμστρονγκ) και τον συντροφεύει στις περιπέτειές του.
* Στη βρετανική ταινία *Ρομπέν των Δασών* (2010), ο Ουίλ Σκάρλετ (Σκοτ Γκράιμς) είναι Ουαλός τοξότης στην υπηρεσία του Ρομπέν (Ράσσελ Κρόου) στην Τρίτη Σταυροφορία.
* Στην αμερικανική σειρά φαντασίας *Μια φορά και έναν καιρό στη Χώρα των Θαυμάτων* (2013), ο Ουίλ Σκάρλετ (Μάικλ Σότσα) βοηθά την Αλίκη (Σόφι Λόου) να σώσει τον αγαπημένο της από την Κόκκινη Βασίλισσα (Μπάρμπαρα Χέρσεϋ).
* Στη βρετανική ταινία *Ρομπέν των Δασών* (2018), ο Ουίλ Σκάρλετ (Τζέημι Ντόρναν) είναι φιλόδοξος πολιτικός που συνδέεται με τη Μάριαν (Ηβ Χιούσον) κατά την απουσία του Ρομπέν (Τάρον Έτζερτον) στις Σταυροφορίες και ζηλεύει την προηγούμενη σχέση τους.

Παραπομπές
----------

1. ↑  Richards, Jeffrey (1988). *Swordsmen of the Screen: From Douglas Fairbanks to Michael York*. London: Routledge & Kegan Paul. σελ. 190.
2. ↑  Η ταυτότητα του Ρομπέν των Δασών ως "Ρόμπερτ Φίτσουθ, Κόμη του Χάντινγκτον", υιοθετήθηκε και από μεταγενέστερους συγγραφείς.